Durant l'any 2014, el Memorial Democràtic ha publicat un llibre, un quadern pedagògic i el segon número de la revista digital de reflexió i difusió memorial "Temps i espais de memòria".
La publicació es pot trobar al número 4 de la col·lecció Documents, que porta per títol Catalunya en transició.
III Col·loqui Internacional del Memorial Democràtic i el quadern pedagògic El coratge de salvar durant l'Holocaust.
Les publicacions de la institució es troben a la venda a la llibreria en línia de la Generalitat de Catalunya [URL] i es distribueixen gràcies a l'Entitat Autònoma del Diari Oficial i de Publicacions de la Generalitat de Catalunya.
El quadern pedagògic i la revista digital són publicacions gratuïtes consultables al web del Memorial Democràtic.
Recull de les ponències presentades al III Col·loqui Internacional Memorial Democràtic que, amb el títol Catalunya en transició: del passat al present, se centren en les singularitats de la transició espanyola a la Catalunya dels anys setanta.
Les ponències ofereixen el testimoni d'alguns protagonistes de la lluita antifranquista i la mirada personal d'alguns protagonistes polítics d'aquell moment històric, així com l'anàlisi de la transició espanyola en clau internacional.
S'hi afegeix l'anàlisi acadèmica, de la mà d'historiadors, filòsofs i politòlegs, que serveix a aquells que volen conèixer en profunditat els orígens del sistema constitucional de l'Estat, dels moviments socials i polítics protagonistes de la transició a la democràcia i l'encaix de les contínues demandes de justícia i restitució de la memòria històrica del poble català.
Documents número 4: 'Catalunya en transició.
III Col·loqui internacional Memorial Democràtic'
El coratge de salvar durant l'Holocaust és un quadern didàctic gratuït que té com a objectiu dotar de recursos el professorat de l'educació secundària.
Facilita material pedagògic perquè els alumnes ampliïn coneixements referents a l'exili del 39, la deportació, l'Holocaust o la literatura concentracionària, entre altres temes.
També vol promoure la reflexió i l'anàlisi de valors que fan possibles que algunes persones posin en risc la seva vida per salvar la d'una altra persona.
El quadern aporta contextualització històrica, i destaca models i pautes de comportaments responsables, ètics i de compromís, de respecte i coratge.
Ho fa amb lectures i exemples concrets de persones excepcionals, sovint desconegudes, que ofereixen un testimoni de la seva experiència com a salvadors d'altres persones.
També dóna veu a víctimes que van ser salvades de la mort durant l'Holocaust.
El quadern ha estat editat pel Memorial Democràtic, amb la col·laboració del Departament d'Ensenyament i la Universitat de Barcelona, i elaborat pel Grup de treball Exili, Deportació i Holocaust.
El professorat i les persones interessades poden descarregar el quadern en línia des del web del Memorial Democràtic.
'El coratge de salvar durant l'Holocaust'
Temps i espais de memòria és un canal de difusió i de diàleg entre la ciutadania i el Memorial Democràtic de la Generalitat de Catalunya.
És una publicació anual editada pel Memorial Democràtic.
La segona edició ja està disponible en línia.
S'hi troben articles de Magí Crusells, Alicia Alted, Carlos Martín Beristain, Salomó Marquès i José Luis Ledesma, entre altres experts, així com conferències i ressenyes bibliogràfiques.
La revista és un projecte en evolució i mitjançant l'ús de les noves tecnologies s'anirà transformant en funció tant de les necessitats dels lectors com de la mateixa institució pública.
Tanmateix, aquesta nova revista digital té una vocació de continuïtat i perdurabilitat que respon a un dels seus objectius: esdevenir un referent cultural sobre el treball, l'estudi
i l'intercanvi d'idees sobre les memòries democràtiques del país.
Aquesta nova plataforma digital pretén ser, igualment, un instrument de divulgació i socialització del coneixement històric que apropi la reflexió acadèmica i memorial a la ciutadania de la mà dels seus protagonistes i dels millors especialistes.
La banalització dels termes, dels debats històrics i memorials que estem presenciant darrerament és un contrapunt a la pretensió de rigor, integritat i exigència que ens hem marcat amb aquesta publicació.
El repte que es planteja el Memorial Democràtic amb aquesta publicació és el de la seva contribució fèrtil a l'alétheia, és a dir, el descobriment d'allò que resta ocult o ha estat deliberadament ocultat, un descobriment que permeti el coneixement, la reflexió i el diàleg des de la diversitat, la precisió, l'equitat i el respecte, i que permeti també una mirada al més completa i aprofundida possible.
'Temps i espais de memòria' núm. 2.
1939: exili i instauració de la dictadura